जंतर-मंतर पर प्रदर्शन कर रहे रेसलर्स पर पुलिस का लाठीचार्ज, विनेश फोगाट के भाई का सिर फटा; पहलवान हिरासत में
Breaking News Headlines Update; Dainik Bhaskar Breaking News Headlines Today, India and World Latest  Pictures Videos, Pictures, and More From Dainik Bhaskar असम पुलिस ने उदालगुड़ी जिले से बड़ी मात्रा में हथियार बरामद किए, इनमें AK सीरीज की राइफल और पिस्तौल शामिल
जंतर-मंतर पर प्रदर्शन कर रहे पहलवानों पर लाठीचार्ज किया है। इस दौरान रेसलर विनेश फोगाट के भाई का सिर फट गया। उन्हें हॉस्पिटल ले जाया गया है। जंतर मंतर से सामने आए वीडियो में प्रदर्शन कर रहे रेसलर्स ने बताया कि पुलिस कर्मी ने नशे में गाली-गलौज और बदतमीजी की। पुलिस ने हंगामे के बाद कुछ रेसलर्स को हिरासत में ले लिया है।
रेसलर विनेश ने आरोप लगाया कि पुलिस वाले ड्रिंक किए हुए थे। उन्होंने मुझे गाली दी और मेरे भाई का सिर फोड़ दिया।
आज की अन्य बड़ी खबरें...
रांची की MP/MLA कोर्ट ने राहुल गांधी की कोर्ट में पेश होने से छूट देने की याचिका खारिज की
रांची की MP/MLA कोर्ट ने राहुल गांधी की कोर्ट में पेश होने से छूट देने की याचिका खारिज कर दी है। रांची में प्रदीप मोदी नाम के व्यक्ति ने राहुल के मोदी सरनेम वाले बयान के खिलाफ मानहानि का मामला दर्ज कराया है। राहुल ने इसी मामले में कोर्ट में पेश ना होने की छूट मांगी थी।
भारतीय मूल के अजय बंगा होंगे वर्ल्ड बैंक के नए अध्यक्ष, 5 साल का होगा कार्यकाल
भारतीय मूल के अजय बंगा को वर्ल्ड बैंक का नया अध्यक्ष चुना गया है। वे 2 जून को पद संभालेंगे। उनका कार्यकाल 5 साल के लिए होगा। अमेरिकी राष्ट्रपति जो बाइडेन ने उन्हें इस पद के लिए नॉमिनेट किया था।अजय बंगा ने जालंधर और शिमला से स्कूलिंग की है। DU से ग्रेजुएशन और IIM अहमदाबाद से MBA किया है। 2016 में भारत सरकार उन्हें पद्मश्री से भी सम्मानित कर चुकी है। पूरी खबर पढ़ें...
रूस के राष्ट्रपति पुतिन पर ड्रोन हमले की कोशिश, सरकार ने कहा- वो सुरक्षित, अपना काम कर रहे हैं
रूस ने आरोप लगाया है कि उसके राष्ट्रपति व्लादिमिर पुतिन पर यूक्रेन ने ड्रोन से हमले की कोशिश की है। इस बारे में ज्यादा जानकारी नहीं मिली है। हालांकि, मीडिया रिपोर्ट्स में रूस सरकार के हवाले से कहा गया है कि पुतिन बिल्कुल सुरक्षित हैं और अपना काम कर रह रहे हैं। उनके वर्क शेड्यूल में भी किसी तरह का कोई बदलाव नहीं किया गया है। पूरी खबर पढ़ें... 
झारखंड में जादू-टोने के शक में दंपती की मॉब लिंचिंग, पंचायत ने सुनाई थी लाठी से पीटने की सजा
झारखंड के लातेहार जिले के चंदवा इलाके में ग्रामीणों ने बुजुर्ग दंपती की पीट-पीटकर हत्या कर दी। उन्हें शक था कि पति-पत्नी जादू टोना करते हैं, जिसकी वजह से ग्रामीणों को नुकसान हो रहा है। गांव में चर्चा है कि घटना से पहले पंचायत बैठाई गयी थी। पंचायत ने दोनों को लाठी से पीटने की सजा दी थी। पुलिस अब घटना की जांच कर रही है। पूरी खबर पढ़ें...
अफगानिस्तान के हिंदू कुश इलाके में आया रिक्टर स्केल पर 5.2 तीव्रता का भूकंप
अफगानिस्तान में बुधवार दोपहर 3 बजकर 15 मिनट पर रिक्टर स्केल पर 5.2 तीव्रता का भूकंप आया। ये भूकंप हिंदू कुश इलाके में महसूस हुआ और इसकी गहराई 188 किमी रही। इससे पहले बुधवार को 9 बजकर 23 मिनट पर 4.6 और 11 बजकर 50 मिनट पर 4.3 तीव्रता का भूकंप आया था।
CBI ने WAPCOS के पूर्व CMD आरके गुप्ता और बेटे गौरव को किया गिरफ्तार, कई ठिकानों से 38 करोड़ जब्त
CBI ने आय से अधिक संपत्ति के मामले में WAPCOS के पूर्व CMD आरके गुप्ता और बेटे गौरव को गिरफ्तार किया। अधिकारियों ने बताया कि उनके कई ठिकानों से 38 करोड़ रुपए नकद जब्त किए गए हैं। पूरी खबर पढ़ें...
पूर्व नेवी चीफ को जापान सरकार ने किया सम्मानित, गोल्ड एंड सिल्वर स्टार अवॉर्ड दिया 
एक्स नेवी चीफ एडमिरल करमबीर सिंह को जापान सरकार ने सम्मानित किया है। उन्हें बुधवार को 'द ऑर्डर ऑफ द राइजिंग सन और ‘गोल्ड एंड सिल्वर स्टार' से अवॉर्ड दिया गया है। करमबीर सिंह को यह सम्मान भारत-जापान के बीच संबंधों को मजबूत करने में उनके योगदान के लिए दिया गया है।
AAP सांसद संजय सिंह ने ED की चिट्ठी मिलने का दावा किया, कहा- ED ने खेद जताया है
आम आदमी पार्टी के राज्य सभा सांसद संजय सिंह ने ED की चिट्ठी मिलने का दावा किया है। उन्होंने कहा कि ED ने पत्र लिखकर खेद जताया है। ED ने कहा है कि गलती से उनका नाम आया है। मंगलवार को संजय सिंह का ED की दूसरी सप्लीमेंट्री चार्जशीट में नाम सामने आया था।
कश्मीर के कुपवाड़ा में सुरक्षाबलों और आतंकवादियों के बीच मुठभेड़, दो आतंकी मारे गए
कश्मीर के कुपवाड़ा जिले के पिचनाड माछिल इलाके में सुरक्षाबलों और पुलिस ने दो आतंकी को मार गिराया। मीडिया रिपोर्ट्स के मुताबिक सेना को आतंकियों के छिपे होने की जानकारी मिली थी। इसके बाद सर्च ऑपरेशन चलाया गया। बताया जा रहा है कि सर्च ऑपरेशन अभी भी जारी है।
पत्नी के स्वास्थ्य का हवाला देकर सिसोदिया ने मांगी अंतरिम जमानत, दिल्ली HC ने CBI को भेजा नोटिस
दिल्ली के पूर्व डिप्टी CM मनीष सिसोदिया ने अपनी पत्नी के स्वास्थ्य के लिए चिकित्सा आधार का हवाला देते हुए अंतरिम जमानत के लिए दिल्ली हाई कोर्ट का रुख किया है। बुधवार को कोर्ट ने इस मामले में CBI को नोटिस जारी कर दिया है।
बीते 24 घंटे में कोरोना के 3,720 नए मामले, 20 मौतें; 6 दिन लगातार घटने के बाद बढ़े मामले
बीते 24 घंटे में देश में कोरोना के 3,270 नए मामले सामने आए हैं। 20 लोगों की मौत हुई है, जबकि 7,698 लोग इस बीमारी से ठीक हुए हैं। नए मामलों में लगातार 6 दिन की गिरावट के बाद मंगलवार को मामलों में बढ़ोतरी हुई है। फिलहाल देश में 40,177 केस एक्टिव हैं। पूरी खबर पढ़ें...
असम पुलिस ने उदालगुड़ी जिले से बड़ी मात्रा में हथियार बरामद किए, इनमें AK सीरीज की राइफल और पिस्तौल शामिल
असम के उदालगुड़ी जिले में बुधवार सुबह पुलिस ने भारी मात्रा में हथियार बरामद किए। उदालगुड़ी SP सुप्रिया दास ने बताया कि ये गोला-बारूद बोडोलैंड टेरिटोरियल एरिया डिस्ट्रिक्ट्स (BTAD) के मजबत पुलिस स्टेशन के तहत आने वाले शिकारी डांगा इलाके से बरामद किए गए हैं। इनमें छह AK सीरीज राइफल, एक पिस्तौल, मैगजीन और अन्य गोला-बारूद शामिल हैं।
सूडान में 4 मई से 7 दिन का युद्ध विराम; 116 भारतीयों को लेकर 20वां बैच जेद्दाह रवाना
सूडान में 7 दिन के लिए युद्धविराम का ऐलान कर दिया गया है। दक्षिण सूडान के राष्ट्रपति सल्वा कीर की टेलीफोनिक चर्चा के बाद सेना और अर्धसैनिक बल इसके लिए तैयार हुए। ये युद्धविराम 4 मई से 11 मई तक रहेगा। इस बीच सूडान में जारी लड़ाई के बीच मंगलवार को 20वां बैच जेद्दाह के लिए रवाना हुआ। इस बैच में 116 भारतीय थे। विदेश मंत्रालय के प्रवक्ता अरिंदम बागची ने बताया कि इंडियन एयरफोर्स की C-130J विमान इन्हें लेकर पोर्ट सूडान से रवाना हुआ है।
वहीं खार्तूम शहर की मौजूदा स्थिति को देखते हुए भारतीय दूतावास को अस्थायी रूप से पोर्ट सूडान में स्थानांतरित कर दिया गया है।
उधर, मंगलवार रात ऑपरेशन कावेरी के तहत विशेष विमान सूडान से 328 भारतीयों को लेकर दिल्ली अंतरराष्ट्रीय हवाई अड्डे पहुंचा। अब तक 3,000 से ज्यादा भारतीयों की सूडान से वतन वापसी हो चुकी है।
इजराइल ने गाजा पर की एयर स्ट्राइक, खादर अदनान की मौत से बढ़ा तनाव
87 दिनों की भूख हड़ताल के बाद इजरायल की हिरासत में एक प्रमुख फिलिस्तीनी कैदी की मौत पर तनाव बढ़ गया। जिसके कारण इजरायली विमानों ने मंगलवार देर रात गाजा में हवाई हमले किए। जिसके जवाब में दक्षिणी इजरायल में फिलिस्तीनी एनक्लेव से 37 रॉकेट दागे गए। इसके पहले खादर अदनान की मौत के बाद गाजा पट्टी से रॉकेट हमले हुए। इजराइली सेना ने हमास आतंकवादियों के कई ठिकानों को निशाना बनाया।
गूगल ने 1,338 करोड़ का जुर्माना चुकाया
गूगल ने भारतीय प्रतिस्पर्धा नियामक (CCI) को 1,337.76 करोड़ रुपए का जुर्माना चुका दिया। CCI ने एंड्रॉयड मामले में यह जुर्माना लगाया था। नेशनल कंपनी लॉ अपीलेट ट्रिब्यूनल ने 30 दिन में जुर्माना भरने को कहा था। गूगल ने कंसोलिडेटेड फंड ऑफ इंडिया को रकम जमा करा दी है।
गोवा के CM बोले- 90% अपराध प्रवासी मजदूरों की वजह से
गोवा के मुख्यमंत्री प्रमोद सावंत ने कहा है कि राज्य में लगभग 90 फीसदी अपराध बिहार, उत्तर प्रदेश और अन्य क्षेत्रों के प्रवासी मजदूर करते हैं। सावंत ने एक मई को पणजी में मजदूर दिवस समारोह में यह दावा किया। उन्होंने ठेकेदारों से मजदूरों को काम पर रखने से पहले श्रमिक कार्ड लेने कहा। सावंत ने कहा कि मजदूरों के विवरण को ट्रैक करना जरूरी है क्योंकि गोवा में अपराध करने के बाद, प्रवासी मजदूर अक्सर अपने राज्य लौट जाते हैं और उनका पता लगाना मुश्किल हो जाता है।
फास्टैग से 1 दिन में रिकॉर्ड 193 करोड़ की कमाई
केंद्र सरकार को फास्टैग के जरिए 29 अप्रैल को एक दिन में ही रिकॉर्ड 193 करोड़ रुपए की कमाई हुई है। इस दिन देशभर में फास्टैग पर रिकॉर्ड 1.16 करोड़ रुपए का ट्रांजैक्शन हुआ। फरवरी 2021 से फास्टैग के इस्तेमाल को अनिवार्य करने के बाद टोल प्लाजा की संख्या 770 से बढ़कर 1228 हो गई थी।
मेंगलुरु में बजरंग दल ने जलाया कांग्रेस का मेनिफेस्टो
कर्नाटक में बजरंग दल के कार्यकर्ताओं ने मेंगलुरु में कांग्रेस कार्यालय के पास विरोध प्रदर्शन किया और मंगलवार को जारी हुआ कांग्रेस का घोषणा पत्र जलाया। गौरतलब है कि कांग्रेस ने अपने कर्नाटक चुनाव 2023 के घोषणापत्र में PFI की तर्ज पर बजरंग दल पर प्रतिबंध लगाने की घोषणा की थी।
बिरयानी में कॉकरोच मिला, तेलंगाना के रेस्त्रां पर 10 हजार जुर्माना
हैदराबाद का एक रेस्त्रां ग्राहक को 20,000 रुपए का मुआवजा देगा। ग्राहक को चिकन बिरयानी टेकअवे पार्सल में कॉकरोच मिला था। आयोग ने रेस्त्रां पर स्वच्छता मानकों का पालन न करने पर 10,000 रुपए का जुर्माना भी लगाया है। वहीं रेस्त्रां का दावा है कि भोजन ताजा और गर्म था। उतने तापमान पर कॉकरोच के जीवित रहने की कोई संभावना नहीं थी।
नसबंदी के बाद भी बच्चा, तमिलनाडु सरकार देगी मुआवजा 
नसबंदी के बाद भी बच्चे के जन्म पर मद्रास हाई कोर्ट ने तमिलनाडु सरकार को 3 लाख रुपए का मुआवजा देने का आदेश दिया है। साथ ही बच्चे के ग्रेजुएट होने या 21 साल के होने तक पढ़ाई का सारा खर्च उठाने और हर महीने 10 हजार रुपए परवरिश के लिए देने का आदेश दिया है। कोर्ट ने कहा कि परिवार नियोजन कार्यक्रम सरकार के दायरे में आता है।